EURÓPSKA KOMISIA V Bruseli6. 9. 2017 COM(2017) 471 final SPRÁVA KOMISIE EURÓPSKEMU PARLAMENTU, EURÓPSKEJ RADE A RADE Piata správa o pokroku v súvislosti s rámcom partnerstva s tretími krajinami v rámci európskej migračnej agendy



1. Úvod Piata správa o pokroku prináša aktualizovaný prehľad o uplatňovaní rámca partnerstva, ako aj prehľad opatrení, ktoré boli prijaté v nadväznosti na získané skúsenosti uvedené v štvrtej správe o pokroku. Počas letnej sezóny sa znížil počet neregulárnych migrantov, ktorí prekročili hranice na trase cez centrálne Stredozemie. V mesiacoch júl a august bol zaznamenaný príchod 15 373 osôb do Talianska, pričom v rovnakých mesiacoch roku 2016 to bolo 44 846 osôb. V roku 2017 (k 4. septembru) prišlo celkovo 99 846 migrantov, zatiaľ čo v rovnakom období roku 2016 to bolo 115 068 migrantov. Podľa Medzinárodnej organizácie pre migráciu zahynulo v roku 2017 na mori v snahe dosiahnuť európske pobrežie dosiaľ 2 410 osôb, pričom za celý august bolo zaznamenaných len 19 úmrtí. Tento vývoj je výsledkom intenzívnejšieho úsilia, ktoré v súlade s akčným plánom týkajúcim sa opatrení na podporu Talianska vyvíjalo Taliansko spoločne s Európskou úniou v snahe prehĺbiť spoluprácu s krajinami pôvodu a tranzitu na tejto trase, a to najmä s Líbyou, a zlepšiť súčinnosť s líbyjskými orgánmi. Rozbehnuté iniciatívy zamerané na posilnenie spôsobilosti líbyjskej pobrežnej stráže v oblasti námorného dozoru a boja proti pašovaniu migrantov začínajú prinášať výsledky. Prebiehajúca spolupráca s Líbyou bola obohatená o nové prvky, keďže v júli 2017 bol pre Líbyu schválený nový viacročný projekt na posilnenie hraničného dozoru, ktorý je financovaný z trustového fondu EÚ pre Afriku, a to s celkovým objemom finančných prostriedkov vo výške 46,3 mil. EUR . Od uverejnenia štvrtej správy o pokroku sa počet osôb prichádzajúcich na trase cez západné Stredozemie neustále zvyšoval. V roku 2017 prišlo do 16. augusta do Španielska celkovo 13 826 osôb, čo v porovnaní s rovnakým obdobím roku 2016 (6 409 osôb) predstavuje nárast o 115 %. Uvedené skutočnosti opäť potvrdzujú, že je dôležité zachovávať ostražitosť vzhľadom na možné vytváranie alternatívnych trás. Výrazný posun vpred nastal aj pri nadväzovaní partnerstiev v oblasti migrácie s ďalšími krajinami v západnej Afrike, v snahe znížiť tlak na trase cez centrálne Stredozemie. Do akčného plánu týkajúceho sa opatrení na podporu Talianska zahrnula Komisia aj predkladanie prísľubov v oblasti presídľovania osôb, ktoré potrebujú ochranu v krajinách nachádzajúcich sa na tejto trase, a to rámci širšieho programu presídľovania, ktorý Komisia iniciovala na rok 2018. Tempo realizácie programov schválených v rámci trustového fondu EÚ pre Afriku sa ďalej zvyšovalo, pričom k 4. septembru bolo pre tri predmetné regióny podpísaných 169 zmlúv v celkovej hodnote 1,2 mld. EUR. Tento priaznivý trend by mala umocniť včasná realizácia programov priamo v teréne. Na druhej strane treba poznamenať, že ešte stále pretrváva viacero nedostatkov, na ktoré poukazovala už predchádzajúca správa. Najmä formálna spolupráca s niektorými prioritnými krajinami v oblasti readmisie a návratu naďalej viazne. Táto skutočnosť poukazuje na potrebu stanoviť primerané stimuly a následne ich uplatniť v procese rokovaní o readmisných dohodách, a to aj prostredníctvom vízovej politiky , alebo prípadne zvážiť vypracovanie alternatívnych praktických mechanizmov, a to nezávisle na prerokovávaných dohodách, ktoré by viedli k rovnakým výsledkom, pokiaľ ide o spoluprácu v oblasti reálneho navracania migrantov. Miera návratu z členských štátov zostáva nízka, z čoho tiež jasne vyplýva, že je nevyhnutné posilniť koordináciu na internej úrovni. V priebehu uplynulých mesiacov sa zintenzívnili diplomatické styky a diskusie vedené na multilaterálnej úrovni medzi EÚ, členskými štátmi a krajinami pôvodu alebo tranzitu, a to aj v rámci druhého zasadnutia kontaktnej skupiny pre trasu cez centrálne Stredozemie a zasadnutia v Paríži 28. augusta . Ukázalo sa, že je potrebné ešte viac zintenzívniť úsilie, aby bolo možné zúročiť pokrok, ktorý sa podarilo na základe partnerstva doteraz docieliť, a zároveň dosiahnuť trvalé výsledky v oblasti riadenia migrácie na trase cez centrálne Stredozemie. 2. Pokrok a výsledky 2.1. Prioritné krajiny Niger

Spolupráca s Nigerom je naďalej dobrá a konštruktívna, a to aj v otázke posilnenej kontroly hraníc. Orgány s podporou expertov EÚ vypracovali návrh akčného plánu k vnútroštátnej stratégii v oblasti migrácie a formálne prijatie oboch dokumentov sa očakáva v blízkej budúcnosti. Finančné prostriedky pre program na podporu rozpočtu, ktorý je financovaný z trustového fondu EÚ pre Afriku, boli navýšené o 50 mil. EUR, k čomu sa 21. júna v Niamey písomne zaviazali nigerský minister financií, vedúci delegácie EÚ a taliansky veľvyslanec. Tieto dodatočné prostriedky sú určené na posilnenie kapacít tejto krajiny v oblasti bezpečnosti a boja proti pašovaniu migrantov vrátane boja proti obchodovaniu s ľuďmi. Prvá platba vo výške 10 mil. EUR bola uhradená začiatkom júla. V záujme zvyšovania odolnosti miestnych komunít, ktoré v minulosti profitovali z nezákonného obchodovania v tomto regióne, je mimoriadne dôležité, aby sa bezodkladne a v plnej miere začali realizovať projekty zamerané na podporu živobytia a vytváranie alternatív k tejto nezákonnej činnosti. Niger i naďalej vynakladá značné úsilie na predchádzanie neregulárnej migrácii a na boj proti pašovaniu migrantov. Viaceré operácie uskutočnené doteraz v roku 2017 viedli k zadržaniu 101 osôb a k ich predvedeniu pred súd, 79 osôb bolo zadržaných za trestné činy súvisiace s pašovaním migrantov a bolo zhabaných 74 vozidiel a motocyklov. Naďalej sa zvyšoval počet asistovaných dobrovoľných návratov. V roku 2017 sa k 1. septembru do svojej krajiny pôvodu vrátilo približne 4 000 migrantov, ktorí využili podporu z trustového fond EÚ pre Afriku – spoločnej iniciatívy s Medzinárodnou organizáciou pre migráciu zameranej na ochranu a reintegráciu migrantov. V rámci nástroja na podporu stability a mieru sa začína realizovať aj nový projekt, ktorého zámerom je zlepšiť základné služby a zvýšiť odolnosť v okrajových regiónoch, ktoré ležia na migračných trasách na severovýchode Nigeru. Presmerovávanie migračných tokov si vyžaduje neustále monitorovanie. Posilnená kontrola hraníc, napr. aj v Alžírsku, môže byť podnetom na vytvorenie nových trás. Informácie o vznikajúcich trasách sa aktívne vymieňajú prostredníctvom platformy, ktorú na tento účel zriadili nigerské orgány. V záujme podpory jej činnosti vyslala Európska agentúra pre pohraničnú a pobrežnú stráž do Niamey styčného dôstojníka. Regionalizácia činností vykonávaných v rámci spoločnej bezpečnostnej a obrannej politiky v regióne Sahel sa zrýchlila a postupné vysielanie expertov z oblasti vnútornej bezpečnosti a obrany do krajín skupiny G5 Sahel prispeje k ešte užšej spolupráci s miestnymi orgánmi v budúcnosti, a to aj v oblasti riadenia hraníc. Uvedenie pobočky v Agadeze do plnej prevádzky umožnilo misii EUCAP Sahel Niger rozšíriť svoje činnosti aj do oblastí severného Nigeru, zvýšiť v jednotlivých regiónoch počet návštev priamo v teréne v záujme realizácie projektov, poskytovania odbornej prípravy, identifikácie ďalších potrieb orgánov presadzovania práva a prispievania k zmapovaniu tokov neregulárnej migrácie. Počas prieskumnej misie, ktorá sa uskutočnila v júli v Madame, významnom uzle pre pašovanie migrantov a obchodovanie s ľuďmi, boli zástupcovia misie EUCAP Sahel Niger sprevádzaní expertom z pomocnej hraničnej misie EÚ (EUBAM) v Líbyi. Až to bezpečnostná situácia umožní, môžu sa uskutočniť ďalšie misie, ktoré sa vo väčšej miere zamerajú na poskytovanie poradenstva a odbornej prípravy (napr. v oblasti falšovania dokladov a obchodovania s drogami). Vysoká predstaviteľka/podpredsedníčka Komisie momentálne pracuje na finalizácii návrhu na ďalšie posilnenie misie EUCAP Sahel Niger a zároveň bude to tejto krajiny vyslaná osobitná misia, ktorej poslaním bude uviesť do praxe dohody zo zasadnutia v Paríži 28. augusta. Nigéria Nigéria zostáva hlavnou krajinou pôvodu neregulárnych migrantov, ktorí prichádzajú do Európy (v roku 2017 bolo do 4. septembra zaznamenaných 16 671 neregulárnych vstupov) a jedným z hlavných cieľových miest pre operácie návratu organizované Európskou agentúrou pre pohraničnú a pobrežnú stráž. Od júna sa už uskutočnili tri operácie tohto druhu. Nigérijská vláda za finančnej podpory Európskej agentúry pre pohraničnú a pobrežnú stráž vyslala do Talianska dvoch styčných dôstojníkov, ktorých poslaním je pomôcť pri identifikácii neregulárnych migrantov a prispieť k zvyšovaniu počtu návratov. Pokiaľ ide o readmisnú dohodu medzi EÚ a Nigériou, ukázalo sa, že je náročné stanoviť dátum pre druhé kolo rokovaní. Je mimoriadne dôležité, aby sa rokovania o možnej dohode a o sprievodných opatreniach na uľahčenie dobrovoľných návratov a sociálno-ekonomickej integrácie migrantov do miestnych komunít v ich domovských krajinách, obnovili čo najskôr, aby bolo možné túto dohodu dosiahnuť ešte pred začatím ďalšieho politického dialógu na vysokej úrovni. Nigéria i naďalej úzko spolupracuje s Medzinárodnou organizáciou pre migráciu, aby uľahčila asistovaný dobrovoľný návrat svojich štátnych príslušníkov z Nigeru a Líbye. V roku 2017 sa pomoc pri návrate doposiaľ poskytla viac ako 2 770 osobám, a to z prostriedkov trustového fondu EÚ pre Afriku – spoločnej iniciatívy s Medzinárodnou organizáciou pre migráciu zameranej na ochranu a reintegráciu migrantov, ako aj z prostriedkov iných darcov.

Nigéria zároveň zostáva hlavnou krajinou mimo EÚ, z ktorej pochádzajú obete obchodovania s ľuďmi. Ide najmä o ženy a dievčatá, s ktorými sa obchoduje na účely sexuálneho vykorisťovania v EÚ . Na projekt, ktorý je zameraný na boj proti obchodovaniu s ľuďmi a pašovaniu migrantov, bolo z Európskeho rozvojového fondu a z trustového fondu EÚ pre Afriku vyčlenených 10 mil. EUR. Do tohto projektu, ktorý sa začne realizovať v októbri, sa zapojí nigérijský migračný úrad a národná agentúra pre boj proti obchodovaniu s ľuďmi. V cezhraničných prípadoch obchodovania s ľuďmi a pašovania migrantov by mali týmto operáciám poskytovať podporu aj príslušné agentúry EÚ, najmä Europol a Eurojust. Senegal Senegal zostáva významnou krajinou pôvodu neregulárnych migrantov, pričom v roku 2017 ich do 4. septembra z tejto krajiny prišlo do Talianska 5 526. V záujme uľahčenia identifikácie a návratu neregulárnych migrantov potvrdil Senegal svoj úmysel vyslať do Talianska svoj tím. Talianska vláda zaslala senegalskej štátnej polícii príslušný návrh a očakáva sa, že v blízkej budúcnosti dostane kladnú odpoveď. So Španielskom bola podpísaná nová dohoda o migrácii, ktorá nadväzuje na existujúcu dohodu a na dlhodobú dobrú spoluprácu, napr. v oblasti pobrežného dozoru a finančnej pomoci. V prípade návratov z EÚ bol však zaznamenaný len obmedzený pokrok. Počet kladne vybavených žiadostí o vystavenie cestovných dokladov na konzulárnych úradoch zostáva nízky. Očakáva sa, že v blízkej budúcnosti dôjde k podpisu memoranda o porozumení, ktoré bolo medzi Európskou agentúrou pre pohraničnú a pobrežnú stráž a senegalskými orgánmi uzatvorené 2. júna v Dakare. Zriadenie bunky pre analýzu rizika v rámci spravodajskej služby Afrika – Frontex v Senegale zaručí osobitný projekt pod vedením Európskej agentúry pre pohraničnú a pobrežnú stráž, ktorý už bol podpísaný. Pokiaľ ide o asistovaný dobrovoľný návrat, Senegal pomáha pri čoraz väčšom počte návratov na svoje územie. V roku 2017 sa do 1. septembra vrátilo viac ako 1 764 osôb, z čoho 1 058 z Nigeru a 671 z Líbye. Senegalským orgánom sa v júni 2017 zároveň podarilo rozložiť sieť pašerákov migrantov. Senegal momentálne pracuje aj na finalizácii vnútroštátnej migračnej politiky, čo následne vyústi do schválenia politických a strategických plánov, ktoré budú podporené projektom v oblasti riadenia migrácie financovaným z trustového fondu EÚ pre Afriku vo výške 9,5 mil. EUR. V rámci celkového balíka finančných prostriedkov vo výške 161,8 mil. EUR, ktoré boli v rámci trustového fondu EÚ pre Afriku vyčlenené pre Senegal na jednotlivé projekty, boli uzavreté zmluvy v hodnote 104,3 mil. EUR (64 %). Ide o konkrétne akcie zamerané na predchádzanie neregulárnej migrácii, a to najmä v súvislosti s vytváraním pracovných miest. Mali Mali patrí k 10 najdôležitejším krajinám pôvodu neregulárnych migrantov v EÚ a naďalej zostáva jednou z hlavných krajín tranzitu. Od 1. januára 2017 (do 4. septembra) neregulárne vstúpilo do EÚ 5 990 Malijčanov. Miera návratu zostáva nízka a zintenzívniť by sa mala aj spolupráca. Určitý pokrok bol zaznamenaný pri vystavovaní cestovných dokladov na konzulárnych úradoch pre niektorých z tých občanov Mali, ktorí už boli identifikovaní na účely návratu, v zostávajúcich prípadoch sa však vyžaduje urýchlenie tohto procesu. Mali musí splniť svoj záväzok prijatý na najvyššej politickej úrovni – zabezpečiť účinný návrat neregulárnych migrantov, ktorí boli identifikovaní prostredníctvom ad hoc misií alebo iným spôsobom. Dôležitejšie je však to, aby táto krajina rozvíjala štruktúrovanú spoluprácu v oblasti identifikácie a návratu a vychádzala pritom z najlepších postupov. Malijské orgány podporované z prostriedkov trustového fondu EÚ pre Afriku – spoločnej iniciatívy s Medzinárodnou organizáciou pre migráciu zameranej na ochranu a reintegráciu migrantov – naďalej vyvíjali úsilie, aby umožnili dobrovoľný návrat svojich občanov, ktorí uviazli v Nigeri a Líbyi. V roku 2017 bola takáto podpora poskytnutá viac ako 800 osobám. Podpora bola poskytnutá aj v prípade dobrovoľného návratu zraniteľných migrantov, ktorí uviazli v Mali, pričom od mája 2017 prispela k asistovanému návratu 19 osôb do ich krajiny pôvodu. V júni prebehol na vnútroštátnej úrovni proces konzultácií o migrácii, ktorého cieľom bolo ešte viac rozvinúť vnútroštátnu stratégiu v oblasti migrácie z roku 2015. Tento proces, do ktorého bola zapojená aj diaspóra, zvýšil informovanosť aj o zákone proti pašovaniu migrantov, pričom podporil jeho uplatňovanie a nabádal k dialógu o migrácii s občianskou spoločnosťou. Od uverejnenia štvrtej správy o pokroku sa politická a bezpečnostná situácia v severnej a centrálnej časti Mali ešte viac zhoršila. V snahe pomôcť vláde vykonávať prísnejšiu kontrolu pohraničných oblastí so susednými krajinami ako Niger a Burkina Faso prebiehajú v súčasnosti diskusie o možnosti financovať z trustového fondu EÚ pre Afriku program , ktorý bude zameraný na podporu základných sociálnych služieb pre obyvateľstvo v regiónoch Mopti a Segou. V auguste 2017 Rada zároveň na základe článku 28 Zmluvy o Európskej únii prijala rozhodnutie , ktorým sa povoľuje nová stabilizačná činnosť EÚ na podporu malijských orgánov, ktoré čelia rastúcej neistote v centrálnych regiónoch Mopti a Segou, ako aj na obnovenie a rozšírenie civilnej správy v týchto oblastiach. EÚ v súčasnosti ešte viac zintenzívňuje svoju výraznú podporu, a to tak z finančného hľadiska (50 mil. EUR), ako aj prostredníctvom regionalizácie činností v rámci spoločnej bezpečnostnej a obrannej politiky, s cieľom zriadiť spoločné jednotky G5 Sahel, ktoré posilnia kontroly vnútorných hraníc krajín skupiny G5 Sahel a prispejú k boju proti terorizmu, organizovanej cezhraničnej trestnej činnosti a obchodovaniu s ľuďmi.

Misia EUCAP Sahel Mali ešte viac zintenzívnila svoju podporu, ktorú poskytuje malijským orgánom presadzovania práva a príslušným ministerstvám v oblasti bezpečnosti a riadenia hraníc. Príkladom je vnútroštátna politika v oblasti hraníc a jej akčný plán, ktoré boli nedávno schválené príslušnými orgánmi, čo by malo následne vyústiť vo vypracovanie vnútroštátnej stratégie v oblasti hraníc. Misia EUCAP Sahel Mali zároveň podporuje reorganizáciu pohraničnej polície a v úzkej súčinnosti s delegáciou EÚ poskytuje strategické poradenstvo pri realizácii projektov v rámci trustového fondu EÚ pre Afriku . Etiópia Spolupráca v oblasti migrácie doteraz priniesla zmiešané výsledky. Na jednej strane treba poznamenať, že vďaka úsiliu, ktoré Etiópia vynakladá v boji proti sieťam pašerákov migrantov, klesol od začiatku roka 2017 počet neregulárnych príchodov štátnych príslušníkov krajín Afrického rohu (najmä Eritrejčanov a Somálčanov) do EÚ v porovnaní s rovnakým obdobím roku 2016 . Etiópia zároveň pokročila pri napĺňaní svojich záväzkov, ktoré prijala v súvislosti s vysokým počtom utečencov nachádzajúcich sa na jej území. Pričinila sa o to aj komplexná revízia vyhlásenia o utečencoch, v ktorom je zakotvené právo na prácu, prístup k vzdelávaniu a sloboda pohybu, ako aj prijatie konkrétnych krokov na zabezpečenie udržateľného riešenia pre utečencov a zlepšenie ich perspektívy. Ide o významný krok, keďže bez takejto perspektívy by sa utečenci mohli stať obeťami zločineckých sietí. V Etiópii sa po odvolaní výnimočného stavu 4. augusta 2017 zlepšila aj celková politická situácia. Na strane druhej, spolupráca v oblasti návratu z EÚ zostáva naďalej nedostatočná a miera návratu je jedna z najnižších v regióne. Pokrok, ktorý bol na operačnej úrovni dosiahnutý v obmedzenom počte identifikovaných pilotných prípadov, je naďalej veľmi pomalý. Zároveň je potrebné, aby sa do operačnej spolupráce premietli politický záväzok, ktorý bol prijatý na najvyššej úrovni. Na základe skúseností získaných z týchto pilotných prípadov EÚ navrhla, aby sa pri operáciách návratu Etiópčanov z členských štátov EÚ uplatnil štruktúrovanejší postup. V tomto smere budú prebiehať diskusie s cieľom dosiahnuť pozitívny výsledok. 2.2. Pokrok dosiahnutý v prípade ďalších krajín Ázia Spomedzi neafrických krajín pochádza najviac neregulárnych migrantov prichádzajúcich na trase cez centrálne Stredozemie z Bangladéša. Celkovo je táto krajina na druhom mieste za Nigériou (v roku 2017 bolo do 4. septembra zaznamenaných 8 747 príchodov neregulárnych migrantov do Talianska v porovnaní s 8 131 za rok 2016). Je zároveň jednou s krajín, s ktorými bolo mimoriadne náročné dosiahnuť pokrok v oblasti návratu a readmisie. Miera návratu klesla v období rokov 2013 – 2016 o 14 percentuálnych bodov a členské štáty systematicky poukazovali na skutočnosť, že bangladéšske orgány nereagujú na ich žiadosti o identifikáciu neregulárnych migrantov. V záujme odstránenia týchto nedostatkov EÚ a Bangladéš na stretnutí v Dháke koncom augusta predbežne odsúhlasili štandardné operačné postupy. O „zlepšenie riadenia migrácie v krajinách v oblasti Hodvábnej cesty“ sa usiluje nový regionálny projekt, ktorý sa začal realizovať 1. augusta 2017 a na ktorý bolo vyčlenených 12 mil. EUR. Zámerom tohto projektu je plne využiť potenciál, ktorý predstavuje migrácia a mobilita z hľadiska rozvoja pre tento región a pre krajiny prijímajúce najviac pracovnej sily, a zároveň ponúknuť komplexné regionálne riešenia v oblasti migrácie a mobility pri plnom dodržiavaní ľudských práv a ochrane migrantov. Spolupráca s Pakistanom počas spoločnej operácie návratu, ktorá sa 20. júla uskutočnila v koordinácii s Európskou agentúrou pre pohraničnú a pobrežnú stráž, bola veľmi dobrá. Výsledkom tejto operácie bol návrat 45 občanov Pakistanu. Ďalšie zasadnutie spoločného readmisného výboru, ktoré je naplánované na september, bude pre Pakistan vynikajúcou príležitosťou na to, aby prezentoval ďalší pokrok, ktorý dosiahol v oblasti readmisie, a to aj pokiaľ ide o realizáciu záväzkov, ktoré boli prijaté počas predchádzajúceho zasadnutia spoločného readmisného výboru vo februári. Pakistanskí úradníci sa v júli zúčastnili na študijnej návšteve v Tbilisi, aby sa oboznámili s fungovaním elektronickej platformy EÚ a Gruzínska pre spracovanie žiadostí o readmisiu, s cieľom dosiahnuť pokrok pri uskutočňovaní podobného projektu, ktorý Komisia financuje v Pakistane. Pokiaľ ide o Afganistan, v Bruseli sa 13. júla uskutočnil odborný seminár pre afganských konzulárnych úradníkov, ktorí pôsobia v členských štátoch EÚ. Tento seminár, ktorý mal veľmi dobrú účasť, vyústil do užitočnej výmeny názorov v otázke vykonávania dohody o spoločnom napredovaní a bilaterálnych dohôd s členskými štátmi. Tretie zasadnutie pracovnej skupiny pre vykonávanie dohody o spoločnom napredovaní je naplánované na začiatok októbra 2017. K hlavným prioritám EÚ i naďalej patrí riešenie základných príčin neregulárnej migrácie a núteného vysídľovania, ako aj zabezpečenie úspešnej reintegrácie navrátilcov. K napĺňaniu uvedených cieľov prispieva okrem iného realizácia regionálneho programu EÚ z roku 2016, v rámci ktorého je Afganistan hlavným príjemcom pomoci, a ďalšieho podobného programu, ktorý je naplánovaný na koniec roka 2017. Bezpečnostná situácia v Afganistane sa výrazne zhoršila po útoku v Kábule z 31. mája.

Západná Afrika V roku 2017 bol do 4. septembra zaznamenaný neregulárny príchod 8 904 osôb z Guinei do Talianska. V otázke riadenia migrácie ukázala Guinea ochotu spolupracovať. Guinea a EÚ už v tejto súvislosti diskutovali o osvedčených postupoch a tieto postupy následne schválili. Ďalším krokom bude nadviazanie konkrétnej spolupráce, a to v súlade s týmito osvedčenými postupmi. Začiatkom júla sa uskutočnila technická misia do Guinei, ktorej cieľom bolo určiť tie hospodárske sektory a oblasti zamestnávania, ktoré by sa mali podporiť v rámci rozvojovej spolupráce. V rámci trustového fondu EÚ pre Afriku sa pripravuje akcia, ktorá bude zameraná na sociálno-ekonomickú integráciu mládeže v záujme predchádzania neregulárnej migrácii, ako aj na ďalšiu podporu reintegrácie navrátilcov. V tomto roku sa doteraz poskytla pomoc viac ako 1 185 Guinejčanom pri ich dobrovoľnom návrate z Líbye a Nigeru. V roku 2017 prišlo do 4. septembra do Talianska 8 280 neregulárnych migrantov z Pobrežia Slonoviny. Napriek viacerým upozorneniam, ktoré delegácia EÚ v Abidžane adresovala tamojším orgánom, nezaslalo Pobrežie Slonoviny žiadne pripomienky k navrhovaným praktickým mechanizmom spolupráce s EÚ. Paralelné snahy o zlepšenie spolupráce prostredníctvom ad hoc identifikačnej misie do niektorých členských štátov naplánovanej na júl/august takisto zlyhali, keďže samotná misia sa napokon neuskutočnila. Dosahovanie konkrétnych výsledkov je kľúčové, pretože miera návratu je v prípade Pobrežia Slonoviny jedna z najnižších (okolo 5 %) a zároveň sa zvyšuje počet neregulárnych príchodov do EÚ. V roku 2017 bola doteraz poskytnutá pomoc viac ako 490 osobám z Pobrežia Slonoviny pri dobrovoľnom návrate z Líbye a Nigeru. V blízkej budúcnosti by sa mala uzatvoriť aj dohoda medzi Talianskom, Guineou a Pobrežím Slonoviny o vyslaní styčných dôstojníkov. V auguste sa za účasti niektorých členských štátov uskutočnila v Gambii misia EÚ na vysokej úrovni, ktorá sa zamerala na technické a finančné potreby v oblasti riadenia migrácie. Táto misia viedla k prijatiu záväzku vo výške viac ako 20 mil. EUR. Politická vôľa nadviazať s EÚ spoluprácu pri riadení migrácie bola potvrdená na najvyššej úrovni a ďalším krokom budú diskusie o praktických mechanizmoch. V súčinnosti s Medzinárodnou organizáciou pre migráciu bude vypracovaná vnútroštátna migračná politika, ktorej finalizácia sa očakáva koncom roka 2017. V roku 2017 prišlo do 4. septembra z Gambie do Talianska 5 548 neregulárnych migrantov. Doteraz bola v tomto roku poskytnutá pomoc viac ako 1 345 Gambijčanom pri dobrovoľnom návrate z Líbye a Nigeru a EÚ potvrdila, že je pripravená reagovať na žiadosť gambijských orgánov o podporu udržateľnej reintegrácie navrátilcov. Do Talianska boli vyslaní dvaja styční dôstojníci, ktorých poslaním je pomôcť pri identifikácii neregulárnych migrantov. Náklady súvisiace s ich vyslaním sú hradené z rozpočtu Európskej agentúry pre pohraničnú a pobrežnú stráž. V máji sa uskutočnila technická misia na vysokej úrovni do Ghany, ktorá viedla k výmene osvedčených postupov v oblasti lepšieho riadenia migrácie s ghanskými orgánmi. Zároveň sa začalo pracovať na príprave krátkodobej identifikačnej misie do viacerých členských štátov. Okrem toho bola doteraz poskytnutá podpora viac ako 250 osobám pri ich návrate z Nigeru a Líbye. Severná Afrika a Blízky východ Priority partnerstva EÚ a Egypta na roky 2017 – 2020, ktoré boli prijaté na júlovom zasadnutí Rady o pridružení EÚ-Egypt, potvrdzujú význam riadenia migračných tokov pre vzájomný prospech oboch strán, a to v kontexte samitu vo Vallette a príslušného akčného plánu. EÚ je pripravená podporiť Egypt v oblasti riadenia migrácie, predchádzania neregulárnej migrácii, obchodovaniu s ľuďmi a pašovaniu migrantov, ako aj v oblasti práv a ochrany migrantov. EÚ a Egypt sa dohodli, že posúdia možnosti spolupráce v oblasti dobrovoľného návratu migrantov a v oblasti riešenia základných príčin neregulárnej migrácie. Proces na začatie formálneho dialógu o migrácii sa dostal do záverečnej fázy. Egypt už prijal opatrenia, ktoré sú zamerané na kontrolu jeho hraníc a na zabráneniu tomu, aby migranti opúšťali jeho územie (od začiatku roka 2017 boli zaznamenané len tri príchody z Egypta). Napriek tomu sa vyžadujú systematickejšie kroky, ktoré by umožnili komplexnejšie reagovať na dynamiku na egyptskej trase, a najmä zabezpečovať riadenie migrantov, ktorí uviazli v regióne. Hoci došlo k posilneniu kontrol na miestach vstupu, prílev migrantov a žiadateľov o azyl do Egypta pokračuje, i keď v pomalšom tempe. Egypt je útočiskom narastajúceho počtu registrovaných utečencov – viac ako 208 000. Z toho je 120 000 Sýrčanov a 86 000 osôb afrického alebo irackého pôvodu, ktorí žijú s nespočetným a neustále rastúcim množstvom iných migrantov.

Na zasadnutí Asociačnej rady EÚ - Tunisko v máji 2017 bol potvrdený všeobecný záväzok k spolupráci s EÚ v oblasti migrácie. Napriek tomu nenastal v posledných mesiacoch žiaden pokrok pri rokovaniach o dohodách týkajúcich sa zjednodušenia vízového režimu alebo readmisie. Na okraji druhého zasadnutia kontaktnej skupiny 24. júla súhlasil tuniský minister vnútra s uskutočnením nového kola rokovaní. O dátume tohto nového kola rokovaní sa momentálne rokuje. Tuniský prezident pri rovnakej príležitosti vyjadril svoju vôľu prispieť k riešeniu výziev, ktoré prináša situácia v Líbyi. V rámci tuniského programu, ktorý v decembri 2016 schválil operačný výbor trustového fondu EÚ pre Afriku, už bola podpísaná prvá zmluva. Tunisko zároveň prejavilo záujem o zorganizovanie informačného stretnutia o programe Seahorse. Komisár Hahn navštívil Tunisko 4. a 5. septembra, kde diskutoval o hospodárskom rozvoji a spolupráci v Tunisku a Líbyi. S Alžírskom bohužiaľ ešte neprebehol formálny dialóg o migrácii, mandát pre tento dialóg bol však v júni 2017 schválený. Komisár Hahn počas svojej návštevy Alžíru 19. a 20. júla 2017 označil EÚ a Alžírsko za partnerov pri riešení otázky neregulárnej migrácie. Táto krajina, ktorá sa môže stať tak krajinou tranzitu, ako aj krajinou pôvodu, prijala príslušné opatrenia, ku ktorým patrí aj nasadenie ďalších 3 000 vojakov na hranice s Nigerom a Mali. Na okraji druhého zasadnutia kontaktnej skupiny 24. júla vyjadril alžírsky minister vnútra záujem o nadviazanie dialógu a konkrétnej spolupráce s EÚ v oblasti migrácie, bezpečnosti a boja proti terorizmu. Pokiaľ ide o konkrétny program, ministerstvo zahraničných vecí v tejto fáze ešte neprejavilo záujem o financovanie z trustového fondu EÚ pre Afriku. Obe strany uviedli, že sú otvorené ďalším diskusiám s cieľom prehodnotiť potenciálne projekty. Počas leta boli zaznamenané zvýšené toky neregulárnej migrácie z Maroka do EÚ, a to najmä do Španielska. Okrem toho prišlo v roku 2017 do 4. septembra z tejto krajiny do Talianska 4 786 migrantov. Maroko je v rámci trustového fondu EÚ pre Afriku zapojené do prvého programu, ktorý sa realizuje v rozsahu viacerých segmentov, t. j. segmentu pre severnú Afriku a segmentu pre región Sahel a oblasť Čadského jazera. Cieľom tohto programu je prehĺbiť spoluprácu juh-juh v oblasti migrácie, a to podporou vykonávania memoranda o porozumení uzavretého medzi Marokom a Senegalom a medzi Pobrežím Slonoviny a Mali. Pokiaľ ide o dohody týkajúce sa zjednodušenia vízového režimu a readmisie, v rokovaniach s Marokom sa v tomto smere nepokročilo. Vzhľadom na uvedené skutočnosti je EÚ odhodlaná naďalej podporovať Maroko a Alžírsko pri neľahkej úlohe, ktorú riadenie migračných tokov predstavuje, a je pripravená diskutovať v nasledujúcich mesiacoch o ďalšej spolupráci. Zároveň sa pracuje na príprave opatrení, ktoré vyplynuli z bruselskej konferencie o budúcnosti Sýrie a regiónu, ktorá sa pod záštitou EÚ uskutočnila v apríli 2017. EÚ na tejto konferencii opätovne potvrdila svoju podporu pre Jordánsko a Libanon, pokiaľ ide o humanitárnu ochranu, udržateľný hospodársky rast a potreby utečencov a hostiteľských komunít v oblasti vzdelávania a živobytia. Hoci Jordánsko a Libanon prijímajú na svojom území vysoký počet utečencov (najmä zo Sýrie), doteraz nepatria medzi krajiny pôvodu neregulárnych migrantov smerujúcich do EÚ. Migrácia a mobilita sú v prípade oboch krajín zaradené medzi priority partnerstva. Tieto body boli opätovne potvrdené na júlovom zasadnutí Asociačných rád s Jordánskom a Libanonom. 3. Trasa cez centrálne Stredozemie V roku 2017 bol do 4. septembra zaznamenaný príchod 99 846 osôb na trase cez centrálne Stredozemie, čo v porovnaní s rovnakým obdobím roka 2016 predstavuje pokles. Podľa Medzinárodnej organizácie pre migráciu zahynulo na mori v tomto roku do konca augusta 2 410 osôb. Pokiaľ ide o príchody, v mesiacoch júl a august bolo možné pozorovať jasný klesajúci trend. Tento vývoj poukazuje na viacero faktorov. Okrem iného ide o väčšiu spôsobilosť líbyjských orgánov na zabezpečenie kontroly hraníc, aktívnejšiu činnosť líbyjskej pobrežnej stráže, začatie realizácie akcií financovaných EÚ, ktoré sa vykonávajú v spolupráci s Medzinárodnou organizáciou pre migráciou a Vysokým komisárom OSN pre utečencov, ako aj o zmeny v prístupe pašerákov migrantov . Od prijatia spoločného vyhlásenia o trase cez centrálne Stredozemie z januára a Maltského vyhlásenia z februára 2017 došlo k ďalšiemu zintenzívneniu činnosti. Komisia prijala na začiatku júla akčný plán na podporu Talianska, zníženie tlaku na trase cez centrálne Stredozemie a zvýšenie solidarity. Tento plán vychádza z prístupu, ktorý sa v oblasti riadenia migračných tokov uplatňuje v súčasnosti, pričom osobitný dôraz kladie na pátracie a záchranné činnosti, spoluprácu so susednými krajinami Líbye, ako aj na operácie návratu. Zahrnuté sú do neho aj opatrenia, ktorých cieľom je posilniť solidaritu v rámci EÚ a pomôcť Taliansku pri vykonávaní nedávno schválenej reformy v oblasti migrácie. Komisia na tento cieľ vyčlenila ďalšiu sumu vo výške 35 mil. EUR. Predsedníctvo v Rade Európskej únie a členské štáty sa dohodli na vytvorení nástroja, ktorý bude slúžiť na sledovanie a vykazovanie pokroku pri realizácii opatrení, ktoré boli stanovené v pláne vykonávania Maltského vyhlásenia a v akčnom pláne pre Taliansko. Druhé zasadnutie kontaktnej skupiny pre Stredozemie sa uskutočnilo v Tunise 24. júla. Vo vyhlásení z Tunisu sa krajiny zaviazali, že budú naďalej rozvíjať a prehlbovať vzájomnú spoluprácu, pričom sa zamerajú na riešenie základných príčin neregulárnej migrácie, na pašovanie migrantov, ako aj na operácie návratu . Na zasadnutí v Paríži 28. augusta sa hlavy štátov alebo predsedovia vlád Nemecka, Francúzska, Talianska, Španielska, Čadu, Nigeru a Líbye spolu s vysokou predstaviteľkou/podpredsedníčkou Komisie dohodli na viacerých opatreniach, ktoré by mali prispieť k zintenzívneniu prebiehajúcich činností . Líbya zostáva bezkonkurenčne najväčším miestom naloďovania a tranzitnou krajinou, a teda kľúčovým partnerom - spolu s krajinami pôvodu - pri riadení tokov na trase cez centrálne Stredozemie. Líbya zároveň zostáva kľúčovou krajinou tranzitu pre obete obchodovania s ľuďmi. Ide najmä o nigérijské ženy a dievčatá, s ktorými sa obchoduje na účely sexuálneho vykorisťovania v EÚ. Medzinárodná organizácia pre migráciu uvádza, že prvých šesť mesiacov roku 2017 potvrdzuje obavy vzbudzujúci trend zaznamenaný v rokoch 2014 – 2016, teda prudký nárast počtu potenciálnych obetí obchodovania s ľuďmi na účely sexuálneho vykorisťovania, ktoré prichádzajú do Talianska na trase cez centrálne Stredozemie. Odhaduje sa, že ide o nárast až o 600 %.

EÚ vyvíja diplomatické úsilie na stabilizáciu situácie v Líbyi. Tieto snahy sa opierajú o finančnú podporu EÚ z nástroja na podporu stability a mieru, ktorá umožní mediáciu v prípade konfliktu medzi vedúcimi predstaviteľmi v pohraničných oblastiach medzi Líbyou a Nigerom a vo východnej časti Líbye. Dôležitou súčasťou stabilizačného úsilia EÚ je aj opätovné nastolenie prítomnosti štátu, a to prostredníctvom obnovy kľúčovej verejnej infraštruktúry a základných služieb pod spoločným dohľadom vlády národnej jednoty a orgánov v mestách Benghazi, Kikla, Sirte, Sebha a Obari. Vďaka 22 projektom boli v rámci tejto spolupráce obnovené školy a nemocnice, zásobovanie vodou, nakladanie s odpadovými vodami a odpadom. EÚ zároveň úzko spolupracuje s OSN v oblasti posudzovania bezpečnosti a možnej posilnenej prítomnosti na mieste. EÚ ešte viac zintenzívnila svoju činnosť, pokiaľ ide o podporu líbyjských orgánov pri riadení migrácie, pričom osobitná pozornosť sa venuje južným hraniciam Líbye. V rámci trustového fondu EÚ pre Afriku bol v júli 2017 schválený projekt v hodnote 46,3 mil. EUR , ktorý bude spolufinancovaný EÚ a Talianskom, so zámerom posilniť kapacity líbyjských orgánov v oblasti integrovaného riadenia hraníc a migrácie. Do tohto projektu sú zahrnuté činnosti, ktoré sú zamerané na posilnenie operačných kapacít líbyjskej pobrežnej stráže a ich kontrolných operácií, na vykonanie technického posúdenia pred uvedením národného koordinačného centra a námorného záchranného koordinačného centra v Tripolise do plnej prevádzky, ako aj na posilnenie operačných kapacít líbyjskej pohraničnej stráže pozdĺž južných hraníc. Európska služba pre vonkajšiu činnosť a útvary Komisie pripravujú v tejto súvislosti v spolupráci s Talianskom prípadnú vyšetrovaciu misiu do južnej Líbye. Uvedené činnosti v Líbyi dopĺňajú prebiehajúce operácie v oblasti ochrany migrantov a utečencov, sociálnej súdržnosti a sociálneho a hospodárskeho rozvoja hostiteľských komunít, ktoré sa realizujú v rámci programu, ktorý bol schválený v apríli 2017 s rozpočtom 90 mil. EUR. Medzinárodné organizácie , ktoré sú z tohto programu podporované, už pristúpili k podpisu zmlúv a následne začali s realizáciou opatrení priamo na mieste. Úrad vysokého komisára OSN pre utečencov už začal s distribúciou nepotravinovej pomoci a vykonal kontrolu poskytovania ochrany v útvaroch zaistenia v Bengází. Medzinárodná organizácia pre migráciu vykonala viacero hodnotení, ktorých cieľom bolo zistiť potreby z hľadiska materiálneho vybavenia útvarov zaistenia a služieb prijímania počas záchranných operácií na mori, humanitárne potreby migrantov a vnútorné vysídlených osôb, ako aj zdravotný stav zaistených migrantov a prípadnú lekársku starostlivosť, ktorú si vyžadujú. Úrad vysokého komisára OSN pre utečencov a Medzinárodná organizácia pre migráciu naďalej rozširujú rozsah služieb v oblasti ochrany a pomoci, ktoré sú poskytované v miestach vyloďovania (napr. vydávanie dokladov, primárna zdravotná starostlivosť a intervencie formou peňažných príspevkov a poukážok). Výsledkom tohto úsilia je výrazný nárast počtu osôb, ktoré sa rozhodli pre návrat z Líbye do svojej krajiny pôvodu. K 1. septembru 2017 pomohla Medzinárodná organizácia pre migráciu 7 084 migrantom pri dobrovoľnom návrate, zatiaľ čo za celý rok 2016 ich bolo 2 775. Komisia naďalej hľadá spôsoby, ako tento trend podporiť. Delegácie EÚ v 12 krajinách subsaharskej Afriky zaslali príslušným orgánom list, v ktorom nastolili otázku humanitárnych návratov migrantov, ktorí uviazli v Líbyi, do krajiny ich pôvodu. Medzinárodná organizácia pre migráciu spolupracovala s delegáciami EÚ a vnútroštátnymi orgánmi, aby sa preskúmali nevyhnutné podporné opatrenia, ako napr. vytvorenie konzulárnych služieb online pod vedením Medzinárodnej organizácie pre migráciu s cieľom osloviť migrantov mimo Tripolisu . Pokračovalo sa v realizácii stredozemského projektu SEAHORSE, ktorý je zameraný na zvyšovanie situačného povedomia a schopnosti krajín severnej Afriky reagovať na toky neregulárnej migrácie a nezákonné obchodovanie, najmä na tie, ku ktorým dochádza v pobrežných oblastiach a pobrežných vodách. Prebieha plánovaný výcvik líbyjskej pobrežnej stráže: dvaja líbyjskí dôstojníci sa zúčastnili na spoločnej operácii Indaldo. Jeden dôstojník líbyjskej pobrežnej stráže bol v júli vyslaný do národného koordinačného centra v Taliansku. Prijímajú sa posledné kroky, ktoré sú nevyhnutné na zabezpečenie výcviku líbyjskej pobrežnej stráže naplánovaného na jeseň na Malte a v Taliansku. V rámci operácie EUNAVFOR Med Sophia pokračovali cielené zásahy proti pašerákom, ako aj doplňujúci výcvik a budovanie kapacít líbyjskej pobrežnej stráže. Líbyjské orgány poskytli koncom júla mená nových uchádzačov o výcvik. Celkovo bolo navrhnutých 92 osôb, ktoré by sa po ukončení prebiehajúcich bezpečnostných previerok mali zúčastniť na výcviku v Taliansku v polovici septembra 2017. Rada 25. júla 2017 predĺžila mandát operácie EUNAVFOR Med Sophia do 31. decembra 2018 a upravila ho tak, aby zahŕňal aj mechanizmus monitorovania účastníkov výcviku a aby zlepšil podmienky na výmenu informácií s orgánmi presadzovania práva v členských štátoch, Európskou agentúrou pre pohraničnú a pobrežnú stráž a Europolom. Výcvik budúcich príslušníkov líbyjskej pobrežnej stráže zabezpečuje aj Taliansko, ktoré zároveň vyslalo do Tripolisu plavidlo, aby zabezpečilo akcieschopnosť (technická údržba, oprava atď.) štyroch plavidiel, ktoré sa tento rok už vrátili do Líbye. V júli prijala Rada aj dôležité opatrenia v oblasti boja proti pašovaniu migrantov, ktoré členským štátom umožnia zabraňovať vývozu alebo dodávkam nafukovacích člnov a závesných motorov do Líbye, ak existujú oprávnené dôvody domnievať sa, že sa použijú na pašovanie migrantov. Rada 17. júla predĺžila mandát misie EUBAM Líbya do 31. decembra 2018. Táto misia momentálne pracuje na tom, aby bola v októbri/novembri zabezpečená mierna prítomnosť na mieste, a to pokiaľ možno v súčinnosti s delegáciou EÚ . Počas leta misia EUBAM Líbya pracovala spoločne s príslušnými orgánmi na reforme v oblasti riadenia hraníc v Líbyi a v súčinnosti s podpornou misiou OSN v Líbyi a Rozvojovým programom OSN na podpore civilných aspektov bezpečnostného plánu z Tripolisu , začala pracovať na návrhu operačnej koncepcie pre potreby Všeobecnej správy pobrežnej bezpečnosti a prispela k zriadeniu vnútroštátneho koordinačného útvaru pre boj proti terorizmu. Vyslanie experta z Európskej agentúry pre pohraničnú a pobrežnú stráž a ďalšieho z Europolu do misie EUBAM Líbya prispelo k intenzívnejšej výmene informácií a dosiahnutiu súčinnosti, ako aj k zlepšeniu koordinácie. Komisia a talianska pobrežná stráž podpísali 22. júna dohodu o grante s rozpočtom 1,84 mil. EUR, ktoré budú vyčlenené z Fondu pre vnútornú bezpečnosť, konkrétne zo segmentu určeného na núdzovú pomoc. Vďaka tomuto grantu poskytne talianska pobrežná stráž svojmu líbyjskému partnerovi technickú pomoc pri posudzovaní spôsobilosti Líbye v oblasti pátracej a záchrannej činnosti a zároveň vykoná príslušnú štúdiu uskutočniteľnosti, z ktorej sa bude vychádzať pri vymedzovaní zóny pre pátracie a záchranné činnosti Líbye, ako aj pri zriaďovaní námorného záchranného koordinačného centra. Taliansko vypracovalo kódex správania pre mimovládne organizácie, ktoré vykonávajú pátracie a záchranné činnosti v centrálnom Stredozemí. Tento kódex vytvára dôležitý rámec na zlepšenie koordinácie a účinnosti záchranných operácií, ako to uznali ministri vnútra na zasadnutí Rady pre spravodlivosť a vnútorné veci 6. a 7. júla 2017. Preto je nevyhnutné, aby sa mimovládne organizácie, ktoré pôsobia v centrálnom Stredozemí, zaviazali k dodržiavaniu ustanovení tohto kódexu správania.

Je potrebné i naďalej vyvíjať úsilie o zlepšenie stability na celom území Líbye, prehlbovať spoluprácu Líbye so susednými krajinami a medzi týmito krajinami navzájom, a zároveň naplánovať činnosti v oblasti ďalšej odbornej prípravy, ochrany a pomoci, sociálneho a hospodárskeho rozvoja a asistovaného dobrovoľného návratu, a to na rovnakej úrovni v roku 2018 a v nasledujúcich rokoch. Bude si to vyžadovať zvýšenie objemu financovania z trustového fondu EÚ pre Afriku, najmä (avšak nie výlučne) pokiaľ ide o segment pre severnú Afriku. Komisia na žiadosť predsedníctva v Rade Európskej únie a členských štátov posúdila možné priority a existujúce medzery vo financovaní, o ktorých sa bude v nasledujúcich mesiacoch diskutovať s členskými štátmi. Vonkajší investičný plán a Európsky fond pre trvalo udržateľný rozvoj pomôžu eliminovať základné ekonomické príčiny neregulárnej migrácie podporou investícií a tvorby pracovných miest, a to najmä v Afrike a v susedstve EÚ. V nadväznosti na kompromisný návrh, ktorý výbor COREPER schválil v júni a Európsky parlament v júli, by mali spoluzákonodarcovia čo najskôr prijať konečné znenie nariadenia o Európskom fonde pre trvalo udržateľný rozvoj, aby bolo možné okamžite začať s jeho uplatňovaním. 4. Záver Riadenie migrácie na trase cez centrálne Stredozemie zostáva prioritnou oblasťou rámca partnerstva. Počet osôb prichádzajúcich do Talianska sa v júli a auguste v porovnaní s letom minulého roka znížil. Konkrétne výsledky začínajú prinášať viaceré opatrenia, ktoré zaviedli Taliansko a EÚ v Líbyi, a to v úzkej spolupráci s líbyjskými orgánmi a kľúčovými medzinárodnými partnermi (Medzinárodná organizácia pre migráciu a Úrad vysokého komisára OSN pre utečencov) a všeobecnejšie na základe rámcového partnerstva. Výrazný posun vpred bol zaznamenaný aj v prípade niektorých partnerských krajín, ako Guinea a Bangladéš. Zníženie migračného tlaku na trase cez centrálne Stredozemie je príležitosťou na to, aby sa ešte viac pokročilo pri realizácii celého súboru opatrení, ktoré boli prijaté od zavedenia tohto rámca partnerstva. Posilnenie kontroly vnútorných hraníc a zvyšovanie spôsobilosti v oblasti boja proti pašovaniu migrantov a riadenia migrácie v krajinách pôvodu a tranzitu prispieva k rozkladaniu sietí pašerákov migrantov, znižovaniu odlivu osôb a k zvyšovaniu bezpečnosti a stability. Väčšia pozornosť by sa mala venovať kontrole hraníc v južnej Líbyi a jej susedných krajinách. Posilnenie činnosti spoločných vyšetrovacích tímov, akým je napr. tím pôsobiaci v Nigeri, a misií, ktoré v rámci spoločnej bezpečnostnej a obrannej politiky pôsobia v oblastiach postihnutých migráciou, môže priniesť ďalšie výsledky. Pokračovať by sa malo aj v úsilí zameranom na regionalizáciu misií SBOP a na podporu zriadenia spoločných jednotiek G5, a to za plnej podpory členských štátov. Keďže úspešné rozkladanie sietí pašerákov migrantov často pripravuje miestne komunity, ktoré sa nachádzajú na migračných trasách, o zdroj príjmov, zabezpečenie miestnej zodpovednosti za realizáciu migračnej politiky si vyžaduje včasnú realizáciu projektov, ktoré budú zamerané na tvorbu pracovných miest a na vytváranie alternatívnych zdrojov príjmov. V tejto súvislosti je kľúčové, aby sa bezodkladne realizovali existujúce projekty, ktoré už boli schválené v rámci trustového fondu EÚ pre Afriku a ktorých cieľom je zvýšiť sociálno-ekonomickú odolnosť v južnej Líbyi a Nigeri. Hoci úsilie zamerané na uzatváranie migračných trás začína prinášať výsledky, EÚ by si mala zachovať ostražitosť vzhľadom na možné vytváranie alternatívnych trás do Európy, pričom by mala v tomto ohľade spolupracovať s príslušnými partnerskými krajinami a s najviac dotknutými členskými štátmi. Snahy o zastavenie neregulárnej migrácie by mali byť i naďalej sprevádzané paralelným uplatňovaním prísnych politík v oblasti ochrany ľudských práv a zabezpečovania dôstojných životných podmienok pre migrantov v krajinách tranzitu, najmä v Líbyi. Úspešná realizácia spoločného programu EÚ a Medzinárodnej organizácie pre migráciu v oblasti asistovaného dobrovoľného návratu v západnej Afrike a Líbyi poukazuje na významný potenciál tohto politického nástroja. Spolupráca s Úradom vysokého komisára OSN pre utečencov v oblasti presídľovania osôb, ktoré potrebujú medzinárodnú ochranu, môže zohrávať čoraz dôležitejšiu úlohu. Členské štáty by mali bezodkladne predložiť ambiciózne prísľuby v rámci širšieho programu presídľovania, ktorý iniciovala Komisia.